google/wiki40b huggingface dataset:
Bilistike

Bilistike (gresk: Βιλιστίχη) eller Belistike var en hellenistisk hetære eller kurtisane av ukjent opprinnelse. I henhold til Pausanias var hun en makedoner;  i henhold til Athenaios tilhørte hun argeadedynastiet (den gamle kongefamilien i Makedonia); i henhold til Plutark var hun en utenlandsk slave som var kjøpt på markedsplassen.
Hun ble elskerinnen til Ptolemaios II Filadelfos, konge og farao av det ptolemeiske kongedømme i Egypt fra 283 f.Kr. og til 246 f.Kr. Han guddommeliggjorde henne som Afrodite Bilistike. I henhold til Klemens av Alexandria ble hun gravlagt i helligdommen til Serapis i hovedstaden Alexandria. Det er mulig at Bilistike fødte sønnen Ptolemaios Andromakos, og som var gammel nok til å delta i slaget ved Andros ca. 245 f.Kr.
Tyvand

Tyvand er navnet på to gårder som ligger i Sannidal i Kragerø kommune i Telemark. Gårdene – henholdsvis øvre og nedre Tyvand – ligger i nordenden av innsjøen Tyvann.

Tyvand er også familienavn for slektene som stammer fra disse gårdene, blant andre professor Peder Tyvand.
Hereford Hockey Club

Hereford Hockey Club er en engelsk landhockeyklubb, fra Hereford, Herefordshire. Klubben ble dannet i 1896 av medlemmer av roklubben, med tanke på å holde seg i form i vintermånedene. Den første kampen ble spilt 6 februar samme år mot Leominster Hockey Club. Kampen endte til slutt 2-2.
Klubben spilte sine hjemmekamper på Wyeside. I 1906 hadde dem 2 lag og spilte på Barrack Ground og litt senere på Edgar Street. Tyve år senere spilte de på Racecourse ground. Kampene ble spilt der frem til utbruddet av 2. verdenskrig.
Det var ikke før i 1946 at landhockeyen ble organisert på nytt, og som tidligere ble kampene spilt på Racecourse ground. Hereford Hockey Club var nå blitt en del av Hereford City Sports Club. Kvinnene hadde begynt å spille hockey på slutten av 80-tallet.
Herrelaget spiller i Davis Wood Hockey League Premier Division 3

Damelaget spiller i West Clubs Women's Hockey League Premier Division 2
The Road Less Travelled

The Road Less Travelled er et musikkalbum med Triosphere, utgitt i 2010.
New Brunswick

Geografi

New Brunswick ligger øst i Canada. I nord grenser provinsen til Québec og til St. Lawrence-bukta, der Northumberlandstredet skiller New Brunswick og naboprovinsen Prince Edward Island. Confederation Bridge knytter de to provinsene sammen. I vest grenser New Brunswick til delstaten Maine i USA, mens det i øst er en kort grense til Nova Scotia. I sør ligger Fundybukta. Provinsen har en kystlinje på over 2000 km.
Interoperabilitet

Interoperabilitet er en egenskap ved et produkt eller et system. Det innebærer at dets grensesnitt er fullstendig forstått, slik at det kan arbeide sammen med andre produkter eller systemer, nåværende eller fremtidige, i en hvilken som helst implementasjon eller tilgang, uten noen restriksjoner.
Begrepet står sentralt innenfor åpne standarder og brukes bl.a. innenfor informatikken om programvare, innenfor telekommunikasjon og om organisasjoner.
Bezirk Karl-Marx-Stadt

Historie

Distriktets navn var i begynnelsen Bezirk Chemnitz. Da byen Chemnitz ble omdøpt til Karl-Marx-Stadt den 10. mai 1953, ble det foretatt en tilsvarende navneendring av distriktet.
Den 23. april 1990 stemte tre fjerdedeler av byens innbyggere for å gjeninnføre byens gamle navn Chemnitz, og samtidig ta i bruk distriktets opprinnelige navn. Med virkning fra 1. juni 1990 tok distriktet igjen navnet Bezirk Chemnitz.
Da DDR ble oppløst den 3. oktober 1990, ble distriktet oppløst og integrert i territoriet til Fristaten Sachsen. Distriktets kretser fortsatte å eksistere med et par marginale forskjeller frem til kretsreformen i Sachsen i 1994 og 1996.
Regierungsbezirk Chemnitz, som ble etablert i Sachsen den 1. januar 1991, og det nåværende Direktionsbezirk Chemnitz, som ble etablert den 1. august 2008 i forbindelse med kretsreformen i Sachsen i 2008, omfatter nesten det samme geografiske området som Bezirk Chemnitz.
Byråd

Byråd er en vanlig betegnelse på et politisk organ i en bykommune, i Norge i moderne tid brukt om et utøvende politisk organ i (by)kommuner med byparlamentarisme. Byråd er både navnet på selve organet og tittel på medlemmene av byrådet.
Werner Egk

Bakgrunn

Egk var det tredje barnet til Joseph Mayer, som var lærer, og Maria født Buck. Familien flyttet til Augsburg i 1908, der Werner Egk fra 1911 gikk på det humanistiske Gymnasium bei Sankt Stephan. Han fikk den første klaverundervisningen i 1912 og fra 1919 til 1920 studerte han ved byens musikkonservatorium. Senere tok han privat sang- og klaverundervisning, og fikk undervisning av Carl Orff i musikkteori, komposisjon og direksjon.

Karriere

Før 1933 var Egk en del av avantardemiljøet, men spilte senere en aktiv rolle i musikklivet under nasjonalsosialismen.  Han skrev musikk til enkelte av nazistenes festarrangementer og ble tildelt priser, eksempelvis fikk han i 1936 en olympisk gullmedalje i kategorien Orchestermusik for verket Olympische Festmusik. Etter oppføringen av Egks opera Peer Gynt basert på Henrik Ibsens skuespill (uroppført november 1938), skrev propagandaminister Joseph Goebbels i sin dagbok 1. februar 1939 «Jeg er svært begeistret og det samme er Føreren. En nyoppdagelse for oss begge.» 
Egk var imidlertid aldri medlem av det tyske nazistpartiett og ble renvasket av avnazifiseringstribunaler holdt i 1947.  Riktignok ble saken mot ham kritisert for å være full av feil, komponisten og musikkritikeren Konrad Boehmer karakteriserte Werner Egk som «en av de avskyeligste figurene innen nasjonalsosialistisk musikkpolitikk». Egk gikk til sak mot Boehmer for utsagnet, men saken endte i et forlik.
Den viktigste delen av Egks karriere hadde han i etterkrigstiden. Han var dirigent og komponist og bekledte flere høythengende stillinger og verv i musikklivet.
Ouyang Xun

Ouyang Xun (kinesisk: 歐陽詢, født 557 i Changsha i Kina, død 641 i Anhui), kalt Xinben (信本)) var en konfuciansk filosof og kalligraf under det tidlige Tangdynastiet.
Han var godt belest i klassikerne og tjenestegjorde under Suidynastiet i 611 som riksmedicus. Under Tangdynastiet arbeidet han som sensor og lærer ved Hongwenakademiet. Der underviste han i kalligrafi. Han var også hovedforfatter av Yiwen Leiju, en encyklopedi over datidens litteratur og en rekke andre emner.
Han ble keiserlig kalligraf og fikk inskribere flere store keiserlige inskripsjoner. Han var ansett som kulturell filosof og embedsmann.
I dag er hans inskripsjoner fortsatt til nytte ved det at mange begynner med å kopiere hans inskripsjoner når de begynner å skrive kalligrafi, ettersom hans tegn anses å være stilrene og velbalanserte.
People in Motion

Historie

Sommeren 1971 satt Ove Thue seg ned i forsøk på å skrive en hitlåt. «Jeg laget den på en måte som var veldig atypisk for meg. Jeg begynner ellers alltid med teksten, en idé å skrive om, men jeg husker her at jeg sa til meg selv; No ska du lage en hit! Og en hit ble det. Tenkte litt som Stikkan Anderson i ABBA; finne gode rim, lage setninger som er gøy å synge! (Abba: Money Money/Honey Honey/Waterloo/I do I do, Ove Thue: People in Motion/Sunshine Eksplotion/You Got the Key/Give It to Me) Arne Philip Fraas hjalp meg med å gjøre teksten enda gøyere og mer sexy. Han hadde jo vært lenge i Statene og var fortrolig med språket og kunne derfor hjelpe meg å polere uttrykk som; sunshine explotion og lay down on your blanket!», mimrer Ove.
Etter et par timer ropte han på broren Trygve som ble svært engasjert. Han laget et design som ble avgjørende for hvordan låta høres ut på plata. Han la blant annet inn taktforskyvning som gjør at alle som danser danser ut av takten. Da dette skulle øves inn kylte Magne Lunde inn i veggen og ropte «faen, dette her fikser eg ikkje!». 
Gruppa dro Oslo for å spille den inn, og i august var singelen å finne i butikkene. Alle i gruppa visste de hadde en hit. Låta ble valgt som Norges bidrag til radioprogrammet Europatoppen20. november 1971. Den gikk til topps og vant over den britiske gruppen Slade. Førsteplassen på Europatoppen sørget for at det europeiske Polydor-kontoret vurderte internasjonal lansering av bandet. Det sto mellom to grupper; Saft fra Norge og Focus fra Nederland. Polydor valgte til slutt sistnevnte, som i løpet av kort tid oppnådde stor suksess i resten av verden.
Ove Thue hevder at Procol Harum var hans favorittband på den tiden låten ble skrevet.
«Etter at vi vant Europatoppen gikk vi til topps på VG-lista og listen over «de beste norske platene», og det ble en sinnssyk respons og stemning når vi spilte den, og det blir det fremdeles. «People in Motion» har hatt en eneste stor triumf-ferd i sin tid,» forteller Ove Thue.

Ettertid

Sangen er blitt brukt i de norske filmene De blå ulvene (1993), Den siste revejakta (2008) og Kong Curling (2011). I de senere årene har den også blitt «listet», det betyr at den blir spilt ca. 30 ganger i året i NRK og P4. I tillegg medvirket den i en Lotto-reklame som handlet om han som ikke fikk låne bilen av far, men så blir han Lotto-millionær, da kjøper han tre-fire biler på engang mens han synger «zsa zsa zsa».
Saft og CC Cowboyss versjoner av låta solgt nærmere 200 000 eksemplarer til sammen. Safts versjon nærmer seg 70 000, mens CC Cowboys har solgt 120 000 av sin versjon. 
«Ikke verst for en sang som ble laget på gutterommet i barndomshjemmet» kommenterer Thue.
Xenoderolus

Utseende

En middelsstor, avlang, mørk trebukk med nokså korte bein. Antennene er litt kortere enn kroppen hos hunnen, en del lengre enn kroppen hos hannen. Pronotum er tønneformet, betydelig smalere enn de jevnbrede dekkvingene, som ikke har pigger i spissen.

Levevis

Larvene lever på akasier.

Utbredelse

Arten er bare kjent fra Jemen og Oman.
Ordenen for sportsfortjenester (Frankrike)

Ordenen for sportsfortjenester (fransk: Ordre du mérite sportif) er en fransk orden innstiftet 6. juli 1956 og avviklet ved etableringen av Den nasjonale fortjenstorden i 1963. Den ble tildelt for fortjenstfull innsats for idrett og fysisk fostring i Frankrike og Den franske union. Ordenen var en av flere ministerielle ordener innenfor saksfeltene dekket av departementene i Frankrikes sentralforvaltning. Den ble administrert av utdanningsdepartementet.

Insignier

Ordenstegnet for Ordenen for sportsfortjenester består av en vinget kvinnefigur som med begge hender løfter en laurbærkrans over hodet. Dette skal forestille seiersgudinnen Nike fra gresk mytologi. Figuren står i en bakgrunn omgitt av stråler. På advers står innskriften «MERITE SPORTIF» og på revers «REPVBLIQVE FRANÇAISE».
Ordenstegnet er i gull med blå emalje for kommandører, for offiserer i sølv og riddere i bronse. Ordenstegnene for offiserer og riddere er uten emalje. Ut over forskjellig materiale er ordenstegnene for de forskjellige grader identisk i utforming, men av ulik størrelse og opphengt i bånd av forskjellig type. For riddere bæres ordenstegnet i brystbånd, for offiserer i brystbånd med rosett. Kommandører har ordenstegnet i bånd om halsen.
Ordensbåndet er blått med gule kantstriper.
Galleri 1

Galleri 1 var et kunstgalleri som ble drevet av Bildende kunstneres forening i Bergen på 1970- og 1980-tallet. Galleriet holdt da til i et lokale på Bryggen med adresse Finnegården 3a. Flere kunstnere fra Gruppe 66 skal ha startet Galleriet i 1969. I 1976 ble et Kunstnersenter etablert her, som senere flyttet og endret navn til Hordaland kunstsenter.
Rutpela maculata

Utbredelse

Rutpela maculata har en utbredelse bare lengst sør i Norge. Men finnes på egnede lune lokaliteter helt nord til Trøndelag. Den mangler nord på østlandet (Hedmark og Oppland). Den finnes sørover i Europa, I Tyrkia og noe østover i Asia, inn i Russland.

Utseende

Rutpela maculata er mellom 14 og 20 mm lang og er en langstrakt bille, bakkroppen blir smalere bakover. De har lange, kraftige antenner, med en smal gul ring for hvert ledd. De har gule dekkvinger med mørke flekker. Flekkene kan variere i størrelse slik at det kan være nesten helt svarte eller nesten helt gule biller. De gul- og svarte dekkvingene er grove etterligninger av veps, noe som nok gir dem en viss beskyttelse mot fugler. Brystpartiet er svart. Beina er gule med svarte parti. Baklårene er svarte ytterst.

Levevis

Rutpela maculata har larver som lever i levende eller død ved av løvtrær, som bjørk eller eik. De voksne (imago) finnes i juli og august, de er varmeelskende og oppsøker gjerne åpne blomster, særlig i skjermplantefamilien og rosefamilien på jakt etter nektar og pollen.
Steinerskolen (tidsskrift)

Steinerskolen er et norsk/dansk pedagogisk og kulturelt tidsskrift for steinerskolebevegelsen i Norge og Danmark. Tidsskriftet har sine røtter i et pedagogisk tidsskrift utgitt av det antroposofiske miljøet i Bergen fra 1938, Mennesket, og et tidsskrift utgitt ved steinerskolen i Oslo fra 1952, Ny skole.
Tidsskriftet i Bergen fikk i 1946 navnet Mennesket, pedagogisk kulturelt tidsskrift, og hadde lesere i hele Norden. Ernst Sørensen var den første redaktøren, og etter 11 år overtok Nils Gustav Hertzberg. Senere var Torger Holtsmark, Jon Moen, Jørgen Smit og Sissi Tynæs redaktører.
Tidsskriftet i Oslo var en viktig faktor i gjenoppbyggingen av steinerskolen i Oslo etter de vanskelige krigsårene. Den første redaktøren var Jens Bjørneboe, og tidsskriftet hadde som ambisjon å allmenngjøre og bringe skolens pedagogiske grunnlag inn i tiden. Da steinerskolen i Oslo flyttet til Hovseter i 1962 ble tidsskriftets navn endret til Steinerskolen, og i 1977 ble tidsskriftet Steinerskolen slått sammen med Mennesket. I 2002 ble Steinerskolen et nordisk tidsskrift som utgis av steinerskolebevegelsene i Norge og Danmark.
Norske redaktører etter Jens Bjørneboe har vært Dan Lindholm, Svein Bøhn, Arve Mathisen, Hans Tarjei Skaare, Eli Tronsmo og Ninon Onarheim. Danske redaktører, fra 2002, har vært Irmelin Stockmarr (2002–2006) og Birgitte Ravn Olesen (2006–2014) og Randi Pisani (2014 -).
Opplaget er på 8 300 og bladet utkommer hvert kvartal.
Coventry Carol

Coventry Carol er en julesang fra 1500-tallets Coventry i England. Det er den eneste bevarte sangen fra et mysteriespill med tittelen «Pageant of the Shearmen and Tailors». Teksten beskriver en kvinnes følelser ved barnemordet i Betlehem som Bibelen beskriver som en udåd beordet av kong Herodes som ville drepe Jesusbarnet.
Ssngtekstforfatteren er ukjent, og den eldste kjente teksten er nedtegnet av Robert Croo 1534, og eldste kjente trykte utgave av melodien er datert til 1591. 
Det eneste manuskript som fortsatt fantes i moderne tider ble ødelagt ved en brann i 1875.
Carol-tradisjonen er middelaldersk. Ordet kommer fra caroller, som var navnet på en fransk ringdans som var populær mellom 1150 og 1350. Carols var i seinmiddelalderen en type ballader med bibelske motiver som ble sunget til dans. De hadde omkved og ble framført i vekselsang mellom en forsanger og de dansende som kor. Det fantes også carols som var uten bibelsk innhold.
Etter hvert kom carols i bruk som sanger under prosesjoner og mysteriespill, som «Coventry Carol» var en del av. I land der reformasjonen hadde slått rot kom carols i miskreditt i offentlige sammenhenger fordi de ble forbundet med katolsk kristendom, men de levde videre som tradisjonsstoff i folkedypet.

Media

MIDI-fil med sången i körarrangemang
Punakha

Punakha (eller Punaka) er et av de tyve dzongkhag (fylkene) i Bhutan.
Fylkeshovedstaden med samme navn var tidligere landets hovedstad. Punakhas Dzong, det administrative og religiøse senteret i fylket er Je Khenpos vinterresidens. Siden ca. 1680 har tempelet også vært hvilested for levningene etter Shabdrung Ngawang Namgyal, landets grunnlegger. Kroningen av kong Ugyen Wangchuck i 1907 skjedde også her. Dzongen var også kongens vinterresidens fram til 1955.
Punakha grenser i vest til Thimpu, i nord til Gasa, og i øst til Wangdue Phodrang dzongkhag. Gasa dzongkhag var inntil 1992 en del av Punakha.
Det meste av bebyggelsen er samlet langs de to elvene Pho-chhu og Mo-chhu.
Stortinget stasjon

Historie

Stortinget ble åpnet som Sentrum stasjon i 1977 og var da endestasjon for de østre T-banelinjer. Arkitekten var Håkon Mjelva, som også anbrakte en overbygning med buet tak over nedgangen fra Egertorget. Denne «hatten» ble sterkt kritisert fordi den skjemmet plassen og Horngården. Grunnet vannlekkasjer måtte stasjonen stenge i 1983 for reparasjon. I 1987 ble stasjonen gjenåpnet, da som endestasjon for både de østlige og de vestlige linjene, og fungerte dermed som overgangsstasjon. Stasjonen endret også navn til Stortinget. Samtidig ble «hatten» på Egertorget fjernet. De vestlige banene vendte i buttspor i enden av tunnelen, mens de østlige snudde i en stor sløyfe rundt stasjonen. I 1992 gikk de første togene fra øst til vest gjennom Stortinget da Sognsvannsbanens linjer ble forbundet med Lambertseterbanens. I løpet av 1990-tallet gikk alle linjene i pendeldrift fra øst til vest.
Odontoloma

Utbredelse

Slekten er utbredt i Afrika.
Agga Frich

Familie

Agga Frich var datter av bakermester David Frich og Engel Carolina «Lena» Jürgensen. Hun ble 20. mai 1911 gift med bladbestyrer i København Ferdinand Ludvig Sørensen (1873-1947).

Liv og virke

Agga Frich debuterte ved Den nationale Scene i fødebyen Bergen 26. desember 1897 i rollen som Fanchon i En liden Hex. Hun var ansatt ved dette teatret til år 1900.
I 1908 opptrådte Frich ved en konsert i Greifswald, der hun fremførte flere arier, blant annet fra Carmen og flere norske folkesanger. Hennes opptreden vekket betydelig begeistring, og i den lokale pressen skrev man blant annet at i «Habaneraen fra Carmen bød frøken Frich en fint gjennemtenkt karakteristisk Ytelse og lagde fremfor alt for Dagen et temperament, som rev Publikum med, og en ægte inderlig Lidenskab».
I 1912 medvirket hun i stumfilmen Alt for Norge. Denne filmen regnes som tapt.
En periode ga Agga Frich sangundervisning i fødebyen Bergen. Mot slutten av livet livnærte Frich seg gjennom bridgeundervisning i København.
Fryktens sommer (1978)

Handling

Julias (Purcell) foreldre blir drept i en bilulykke og hun må flytte inn hos sin tantes familie i California. Da begynner merkelige ting å skje, og med god grunn begynner kusinen Rachel (Blair) å mistenke at Julia egentlig er en heks. Hun skjønner at det blir opp til henne å avsløre Julia for hva hun i virkeligheten er.

Om filmen

Filmen hadde premiere på NBC-TV på halloween-aftenen i USA. På grunn av dens suksess ble den senere relansert under tittelen Summer of fear og solgt til Europa hvor den ble satt opp på kino. Blant annet i Norge i 1982.
Robinson annuleringsreaksjon

Robinson annuleringsreaksjon er en kjemisk reaksjon brukt innen organisk kjemi for å lage ringstrukturer. Den var oppdaget i 1935 av Robert Robinson som en metode for å danne seksringer ved å lage tre nye karbon-karbon-bindinger. Reaksjonen involverer et keton og et metylvinylketon for å danne et α,β-umettet keton i en sykloheksanring ved Michael addisjon etterfulgt av en aldolkondensasjon. Dette er en av de viktigste metodene for å danne sammensmeltede ringstrukturer.
Nasjonalt klageorgan for helsetjenesten

Organisasjon

Helseklage er sammensatt av tre saksbehandlingsavdelinger (I, II og III), en rettssaksavdeling og en avdeling for organisasjon og utvikling (OU). OU-avdelingen er delt opp i tre seksjoner: Fag og utvikling, HR og økonomi og Service- og dokumentsenter.
Tirreno–Adriatico 2008

Tirreno-Adriatico 2008 var den 43. utgaven av Tirreno-Adriatico. Det ble vunnet av sveitseren Fabian Cancellara fra Team CSC. Cancellara overtok ledertrøyen etter en tempoetappe på 5. etappe.
Homolobinae

Utseende

Middelsstore, slanke, gjerne rødlige snyltevepser med svært lange antenner.

Levevis

De er parasitoider på larver av sommerfugler som lever åpent, blant andre nattfly (Noctuidae), målere (Geometridae) og ekte spinnere (Lasiocampidae).
Brett Kavanaugh

Bakgrunn

Kavanaugh ble født 12. februar 1965 i Washington, D.C., og vokste opp i Bethesda i Maryland som sønn av Martha Gamble (Murphy) og Edward Everett Kavanaugh jr. Hans mor var historielærer ved Woodson og McKinley videregående skoler i Washington fra slutten av 1960-årene til 1970-årene; hun tok sin juridiske embedseksamen ved Washington College of Law i 1978 og tjenestegjorde senere som dommer i Maryland fra 1995 til 2001.

Karrière

Kavanaugh jobbet som juridisk assistent for dommer Walter King Stapleton ved United States Court of Appeals for the Third Circuit, og dommer Alex Kozinski ved United States Court of Appeals for the Ninth Circuit. Kavanaugh fikk så ett års fellowship hos Ken Starr. Kavanaugh var juridisk assistent for høyesterettsdommer Anthony Kennedy. 
Han var sentral i arbeidet med Starr-rapporten om president Bill Clinton, som ble publisert i 2002. Fra 2003 til 2006 var han stabssekretær for president George W. Bush.

Høyesterettsdommer

President Donald Trump nominerte 8. juli 2018 Kavanaugh som ny dommer i USAs høyesterett for å avløse Anthony Kennedy. Utnevnelsen fikk stor oppmerksomhet da det relativt kort tid før senatets behandling av nominasjonen, kom opp anklager om at Kavanaugh hadde opptrådt seksuelt krenkende overfor særlig én kvinne, Christine Blasey Ford. Det dreide seg om en angivelig hendelse da Kavanaugh var 17, og Ford var 15 år gammel. 
Senatet godkjente hans utnevnelse 8. oktober 2018 med 50 stemmer for og 48 imot. Kavanaugh ble 6. oktober 2018 tatt i ed som dommer i Høyesterett.
Kilkis (prefektur)

Geografi

Fjellene Paiko ligger i vest, vestlige deler av Kerkini i nordøst og Krousio i øst. Doiranisjøen ligger i nord.

Klima

De sørlige områdene av Aksiosdalen har middelhavsklima, ellers er klimaet hovedsakelig kontinentalt med kalde vintre i høyereliggende områder.

Historie

Områdene som i dag utgjør prefekturet bestod av flere kongeriker før det ble invadert av Makedonia, som senere styrte over området. Deres styre sluttet etter tredje makedonske krig og det ble en del av Romerriket. Etter at Romerriket ble delt i to i 395 ble Kilkis en del av Østromerriket. Det ble så gitt til Bulgaria og ble bosatt av bulgarere. På 1400-tallet kom området inn under Det osmanske riket, som hadde det fram til den første Balkankrigen i 1912, da det ble tatt av Bulgaria igjen. I den andre Balkankrigen i 1913 erobret den greske hæren området og det ble endelig annektert og en del av Hellas. Mange grekere fra Lilleasia kom til Kilkis etter den gresk-tyrkiske krigen i 1922 og som følge folkeutvekslingen mellom Hellas og Tyrkia fastsatt i Lausannetraktaten. Området ble da igjen gresktalende. 
Fram til 1939 var området en del av Thessaloniki prefektur, før det ble et eget prefektur. Etter den andre verdenskrigen og den greske borgerkrigen måtte mye av prefekturet bygges opp igjen. Folketallet økte, men mange emigrerte også fra landet.
Austrophanes

Utseende

En middelsstor, avlang, lysbrun trebukk. Antennene er tynne, kortere enn kroppen. Pronotum er rundet, dekkvingene jevnbrede. Beina er middels lange med slanke lår.

Utbredelse

Arten er utbredt i Mexico (Oaxaca, Jalisco).
Snømann

Snømann er en menneskeliknende skulptur eller figur laget av snø. Figuren lages oftest av barn, eller voksne sammen med barn, som en lek med snøen, gjerne i begeistringa over den første snøen som faller om vinteren.

Historikk

Den eldste dokumenterte snømannen man hittil kjenner til, er ifølge amerikaneren Bob Eckstein gjengitt som en bokillustrasjon i middelaldermanuskriptet til en tidebok (katolsk bønnebok) fra 1380. Det ser imidlertid ikke ut til at snømenn blir vanlige før på 1700- og 1800-tallet. Ei bok fra Antwerpen fra 1772 har 24 bilder av snøfigurer. Første gang en snømann var på omslaget av et magasin, var i 1852.

Verdens største snømann

Flere steder har forsøkt å lage rekordstore snømenn som turistattraksjoner eller for å tiltrekke seg oppmerksomhet av andre grunner. Ikke sjelden har det vært arrangert uhøytidelige konkurranser i snømannbygging. Verdens høyeste snømann skal være «snøkvinnen» Olympia, oppkalt etter den amerikanske senatoren Olympia Snowe. Figuren ble reist i løpet av to måneder ved hjelp av heisekraner i Bethel i Maine i USA i mars 2008 og var 37, 21 meter høyt.

Annet

«Den avskyelige snømannen», også kalt yeti, er en apeliknende, kryptozoologisk skapning som skal ha blitt sett i Himalaya.
Searching for Gold

Searching for Gold er et musikkalbum med Cinematic World, utgitt i 1989. Dette er bandets debutalbum.